b'\n_START_ARTICLE_\nPanopticizmas\n_START_PARAGRAPH_\nPanoptizmas (arba panopticizmas) \xe2\x80\x93 pranc\xc5\xabz\xc5\xb3 filosofo Michael Foucault knygoje \xe2\x80\x9eDisciplinuoti ir bausti\xe2\x80\x9c i\xc5\xa1kelta socialin\xc4\x97 teorija. Panoptikonas \xe2\x80\x93 eksperimentin\xc4\x97 galios laboratorija, kurioje bandoma peraukl\xc4\x97ti elges\xc4\xaf \xe2\x80\x93 Foucault panoptikon\xc4\x85 mat\xc4\x97 kaip disciplinin\xc4\x97s stebimos visuomen\xc4\x97s simbol\xc4\xaf.\n_START_SECTION_\nIstorija\n_START_PARAGRAPH_\nJeremy Bentham apra\xc5\xa1\xc4\x97 panoptikon\xc4\x85 kaip apskrit\xc4\x85 pastat\xc4\x85 su aptvertu steb\xc4\x97jimo bok\xc5\xa1tu viduryje. Kal\xc4\x97jimo sienoje b\xc5\xabt\xc5\xb3 \xc4\xafrengtos kameros. Toks dizainas suteikia daugiau saugumo d\xc4\x97l didesn\xc4\x97s galimyb\xc4\x97s steb\xc4\x97ti kalinius. Saul\xc4\x97s \xc5\xa1viesos ap\xc5\xa1viestose kamerose esantys asmenys gal\xc4\x97t\xc5\xb3 b\xc5\xabti lengvai identifikuojami \xe2\x80\x9enematomo\xe2\x80\x9c sargo bok\xc5\xa1te. Vienas kito kaliniai matyti negal\xc4\x97t\xc5\xb3 d\xc4\x97l skirian\xc4\x8di\xc5\xb3 sien\xc5\xb3. Kadangi bok\xc5\xa1tas skleist\xc5\xb3 \xc5\xa1vies\xc4\x85, kaliniai niekada nematyt\xc5\xb3 ar yra stebimi, tod\xc4\x97l tokia disciplina yra labiau pasyvi, nei aktyvi. Panoptikono id\xc4\x97ja da\xc5\xbeniausiai asocijuojama su kal\xc4\x97jimu, nors laisvai gali b\xc5\xabti panaudota kitose \xc4\xafstaigose, reikalaujan\xc4\x8diose steb\xc4\x97jimo \xe2\x80\x93 ligonin\xc4\x97se, fabrikuose ar mokyklose.\n_START_SECTION_\n\xe2\x80\x9eDisciplinuoti ir bausti\xe2\x80\x9c\n_START_PARAGRAPH_\nKnygoje \xe2\x80\x9eDisciplinuoti ir bausti\xe2\x80\x9c Foucault savo id\xc4\x97j\xc4\x85 pl\xc4\x97toja naudodamasis Bentham panoptikonu, ai\xc5\xa1kindamas disciplinos mechanizm\xc5\xb3 ir disciplinos kaip galios aparato funkcijas tokio tipo kal\xc4\x97jimuose. Anot Foucault, visada matomas kalinys yra \xe2\x80\x9einformacijos objektas, o ne komunikacijos subjektas\xe2\x80\x9c._NEWLINE_Foucault duoda dar vien\xc4\x85 \xe2\x80\x9eanonimin\xc4\x97s galios\xe2\x80\x9c, kuri\xc4\x85 turi pri\xc5\xbei\xc5\xabr\xc4\x97tojas, paai\xc5\xa1kinim\xc4\x85: \xe2\x80\x9ebet kas gali ateiti \xc4\xaf centrin\xc4\xaf bok\xc5\xa1t\xc4\x85 ir suprasti kaip toks steb\xc4\x97jimo b\xc5\xabdas yra naudojamas\xe2\x80\x9c. Naudojant anonimin\xc4\xaf piliet\xc4\xaf kaip dal\xc4\xaf \xc4\xafdiegtos steb\xc4\x97jimo \xe2\x80\x9earchitekt\xc5\xabros\xe2\x80\x9c, disciplininis steb\xc4\x97jimo mechanizmas yra decentruotas ir jo veiksmingumas padidintas._NEWLINE_Individualizuojant subjektus ir pastatant juos \xc4\xaf pastovaus matomumo b\xc5\xabsen\xc4\x85, institucijos efektyvumas yra did\xc5\xbeiausias. Jis garantuoja galios funkcij\xc4\x85, net jei n\xc4\x97ra nieko, kas t\xc4\x85 gali\xc4\x85 tuo metu i\xc5\xa1 ties\xc5\xb3 naudoja \xe2\x80\x93 panoptikonas veikia automati\xc5\xa1kai. Foucault teigia, kad toks dizainas tinka ir laboratorijai \xe2\x80\x93 individualizacija ir pastovus steb\xc4\x97jimas leist\xc5\xb3 atlikti daugyb\xc4\x99 eksperiment\xc5\xb3 vienu metu. Panoptikonas taip pat suteikia j\xc4\x97g\xc4\x85 turin\xc4\x8diam asmeniui galimyb\xc4\x99 permatyti \xc5\xbemogaus elges\xc4\xaf kiaurai be joki\xc5\xb3 sunkum\xc5\xb3. Visa tai d\xc4\x97ka genialios geometrin\xc4\x97s pastato architekt\xc5\xabros. D\xc4\x97l strukt\xc5\xabrini\xc5\xb3 pana\xc5\xa1um\xc5\xb3 Foucault lygina tai su kal\xc4\x97jimais, mokyklomis bei fabrikais.\n_START_SECTION_\nPavyzd\xc5\xbeiai v\xc4\x97lyvajame XX ir ankstyvajame XXI am\xc5\xbeiuose\n_START_PARAGRAPH_\nPagrindin\xc4\x97s Foucault id\xc4\x97jos remiasi \xc5\xbemoni\xc5\xb3 populiacijos sisteminiu rikiavimu ir kontroliavimu naudojant subtilias ir da\xc5\xbenai nematomas j\xc4\x97gas. Toks rikiavimas ai\xc5\xa1kiai matomas daugelyje modernizuoto ir skaitmenizuoto informacijos pasaulio dali\xc5\xb3. Naujausi tobul\xc4\x97jimai technologijose ir steb\xc4\x97jimo technikose Foucault teorijas padar\xc4\x97 dar svarbesnes, kai kalbame apie santyk\xc4\xaf tarp valstyb\xc4\x97s ir populiacijos._NEWLINE_Viena vertus yra steb\xc4\x97jimo kameros, kurios liberalioje demokratijoje veikia kaip panoptikono dalis, ta\xc4\x8diau galima gin\xc4\x8dytis, kad elektra paremtos technologijos yra nereikalingos Foucault apra\xc5\xa1ytuose originaliuose geometriniuose ar organi\xc5\xa1kuose disciplinos mechanizmuose. Foucault teigia, kad Jeremy Bentham sukurtas panoptikonas duoda mums model\xc4\xaf, kuriame gali i\xc5\xa1sivystyti savidisciplinuota visuomen\xc4\x97. Tokie elgesio kontrol\xc4\x97s metodai yra b\xc5\xabtini, jei mes norime patys valdyti save be pastovaus steb\xc4\x97jimo ir sekimo kiekviename savo gyvenimo aspekte. Istorikas Robert Gellately teigia, kad puikus panoptikono pavyzdys yra 1933-1945 metai Vokietijoje, kai pilie\xc4\x8diai patys pasirinkdavo vienas kit\xc4\x85 priduoti Gestapui._NEWLINE_Remiantis Foucault panoptizmu, jei neai\xc5\xa1k\xc5\xabs mechanizmai gali b\xc5\xabti efektyviai panaudoti kontroliavimui, n\xc4\x97ra jokios reikm\xc4\x97s aktyviam steb\xc4\x97tojui, rodan\xc4\x8diam matom\xc4\x85 j\xc4\x97g\xc4\x85 (pvz., smurt\xc4\x85). Nuo informacijos am\xc5\xbeiaus prad\xc5\xbeios vyksta debatai, ar tokie mechanizmai yra tobulinami, ar akseleruojami, ar visgi tampa nebereikalingi d\xc4\x97l nauj\xc5\xb3 technologini\xc5\xb3 tobul\xc4\x97jim\xc5\xb3.\n_START_SECTION_\nPanoptizmas ir kapitalizmas\n_START_PARAGRAPH_\nFoucault panoptizm\xc4\x85 prilygina kapitalizmui:_NEWLINE_Panoptizmo disciplinavimo element\xc5\xb3 \xc4\xafdomumas yra tas, kad jie bando apib\xc5\xabdinti j\xc4\x97gos taktikas, kurios i\xc5\xa1pildyt\xc5\xb3 tris kriterijus: pirma \xe2\x80\x93 \xc4\xafgauti gali\xc4\x85 naudojant ma\xc5\xbeiausius \xc4\xafmanomus ka\xc5\xa1tus; antra \xe2\x80\x93 \xc4\xafne\xc5\xa1ti \xc5\xa1ios socialin\xc4\x97s j\xc4\x97gos efektus iki maksimalaus intensyvumo ir i\xc5\xa1pl\xc4\x97sti juos kaip \xc4\xafmanoma pla\xc4\x8diau be nes\xc4\x97kmi\xc5\xb3; tre\xc4\x8dia \xe2\x80\x93 sujungti \xc5\xa1\xc4\xaf \xe2\x80\x9eekonomin\xc4\xaf\xe2\x80\x9c j\xc4\x97gos i\xc5\xa1augim\xc4\x85 su gaunamu rezultatu (edukaciniu, kariniu, industriniu arba medicininiu) i\xc5\xa1 veiklos viet\xc5\xb3, kur panoptizmas naudojamas._NEWLINE_Jei ekonominis Vakar\xc5\xb3 kilimas prasid\xc4\x97jo su technikomis, \xc4\xafgalinusiomis kapitalo kaupimu, galima sakyti, kad \xc5\xbemoni\xc5\xb3 kaupimo administravimo metodai padar\xc4\x97 \xc4\xafmanom\xc4\x85 politin\xc4\xaf kilim\xc4\x85, lyginant tai su tradicin\xc4\x97mis, brangiomis ir smurtin\xc4\x97mis j\xc4\x97gos i\xc5\xa1rai\xc5\xa1komis (pvz., Viduram\xc5\xbeiuose vykdomi kankinimai, vie\xc5\xa1os egzekucijos ir pan.), kurios greitai buvo i\xc5\xa1mestos ir pakeistos nauja subtilia, apskai\xc4\x8diuota pavergimo technologija. Tiesa sakant, abu procesai \xe2\x80\x93 \xc5\xbemoni\xc5\xb3 kaupimas ir kapitalo kaupimas net negali b\xc5\xabti atskirti; neb\xc5\xabt\xc5\xb3 \xc4\xafmanoma i\xc5\xa1spr\xc4\x99sti \xc5\xbemoni\xc5\xb3 kaupimo problemos be gamybos aparato, i\xc5\xa1laikan\xc4\x8dio ir naudojan\xc4\x8dio juos, augimo. Kapitalistin\xc4\x97s ekonomikos augimas leido i\xc5\xa1kilti tam tikram disciplinin\xc4\x97s j\xc4\x97gos modalumui, kurio politin\xc4\x97 anatomija gal\xc4\x97t\xc5\xb3 b\xc5\xabti naudojama \xc4\xafvairiausiuose politiniuose re\xc5\xbeimuose ar institucijose.\n_START_SECTION_\nPanoptizmas ir informacin\xc4\x97s technologijos\n_START_PARAGRAPH_\nKnygoje \xe2\x80\x9eProting\xc5\xb3 ma\xc5\xa1in\xc5\xb3 am\xc5\xbeius\xe2\x80\x9c Shoshana Zuboff pritaiko panopti\xc5\xa1kumo teorij\xc4\x85 technologiniame kontekste. T\xc4\x99sdama Foucault ir Bentham id\xc4\x97jas, knygoje ji labai ry\xc5\xa1kiai apib\xc5\xabdina informacin\xc4\xaf panoptikon\xc4\x85 kaip steb\xc4\x97jimo ir disciplinos \xc4\xafrengin\xc4\xaf, o kartais net ir kaip bausm\xc4\x99 darbo sferoje. Informacijos panoptikonas Bentham id\xc4\x97j\xc4\x85 panaudoja visi\xc5\xa1kai kitokiu b\xc5\xabdu. Jis nepriklauso nuo fizini\xc5\xb3 aspekt\xc5\xb3, toki\xc5\xb3 kaip tam tikros pastat\xc5\xb3 strukt\xc5\xabros ar tiesus steb\xc4\x97jimas, kur\xc4\xaf atlieka \xc5\xbemogus. Vietoje to yra kompiuteris, kuris pri\xc5\xbei\xc5\xabri kiekvien\xc4\x85 darbuotojo judes\xc4\xaf skirdamas jam tam tikras u\xc5\xbeduotis, kurios tur\xc4\x97s b\xc5\xabti atliktos pamainos metu. Darbuotojui skiriamas tam tikras laikas atlikti u\xc5\xbeduot\xc4\xaf priklausomai nuo jos sud\xc4\x97tingumo - visa tai stebi kompiuteris. Pagal gautus duomenis pri\xc5\xbei\xc5\xabr\xc4\x97tojas gali matyti kaip gerai darbuotojas dirba ir prireikus imtis veiksm\xc5\xb3._NEWLINE_Informacinis panoptikonas gali b\xc5\xabti apib\xc5\xabdinamas kaip centralizuotos galios forma, kuri naudoja informacines ir komunikacines technologijas kaip steb\xc4\x97jimo \xc4\xafrankius ir kontroliavimo mechanizmus. Kitaip nei Bentham ir Foucault apra\xc5\xa1ytas panoptikonas, kurio stebimieji neturi pasirinkimo, Zuboff knygoje teigia, kad informacinis panoptikonas yra lengviau pritaikomas d\xc4\x97l naudos, kuri\xc4\x85 suteikia stebimiems subjektams._NEWLINE_Zuboff kalba apie dvejop\xc4\x85 informacinio panoptikono prigimt\xc4\xaf - jo dalyviai gali b\xc5\xabti stebimi, ta\xc4\x8diau ir patys gali naudoti sistem\xc4\x85 kit\xc5\xb3 subjekt\xc5\xb3 sekimui. Tai itin akivaizdu daugelyje informacini\xc5\xb3 ir komunikacini\xc5\xb3 technologij\xc5\xb3 su panopti\xc5\xa1kumo funkcija - mobiliojo ry\xc5\xa1io telefon\xc5\xb3 naudotojai gali b\xc5\xabti sekami (ir to ne\xc5\xbeinoti) naudojant telefono GPS technologijos galimybes, ta\xc4\x8diau jie gali naudoti \xc5\xa1\xc4\xaf prietais\xc4\x85, kad patys gal\xc4\x97t\xc5\xb3 sekti kit\xc4\x85. Taigi, lyginant su Benthamo panoptikonu, informacinis panoptikonas yra ka\xc5\xbekas, kur kiekvienas potencialiai yra ir kalinys, ir pri\xc5\xbei\xc5\xabr\xc4\x97tojas.'